  Анжелика Тихонова корреспондент Глазкарысь 2 номеро Искусствоосъя нылпи школаез (Искусствоосъя лицей) Санкт-Петербургын ортчем Росси конкурсын искусствоосъя тужгес устоеныз школаен лыдъязы. Со сярысь 13-тӥ толсуре ивортӥз карлэн администрациезлэн пресс-службаез. «Образовательная организация XXI века. Лига лидеров — 2016» конкурс сӥзьыл ортчиз. Глазкарысь Искусствоосъя лицей «Лучшая школа искусств» номинациын лауреатлэсь дипломзэ но медальзэ басьтӥз. Ужъюртлэн кивалтӥсез Лилия Попко «Эффективный руководитель — 2016» пусэн пусъемын. Ватсан Глазкарысь 2 номеро Искусствоосъя нылпи школа (Искусствоосъя лицей) 1989-тӥ арын огъя дышетон школалэн инъетаз кылдытэмын вал. 1997-тӥ арын дышетскисьёс но дышетӥсьёс ӧнерлыко куараен но югдытонъёсын концертъёслы чаклам залэн, адӟытонъёслы залэн, компьютер классэн, вӧл-вӧл висъетъёсын но мастерскойёсын выль юртэ выжизы. Искусствоосъя лицейын вить ёзэтъёс ужало: крезьгуръя, хореографияя, художественной, театръя но эстрадая. Школаын 680 адями дышетске. Дышетон бордын 55 вылӥ ӧнерлыко дышетӥсьёс ужало, соос пӧлысь куатез — Удмурт Элькунысь лулчеберет удысын дано ужасьёс, кыкез - Россиысь Суредасьёслэн но Крезьгурчиослэн союзъёссылэн ёзчиосыз. Тегъёс: Дышетон искусство Глазкар искусствоосъянылпишкола  